《哭苏学使君禹十八韵》
明代·胡应麟

皂盖朱幡辟众僚，青鞋白帢问山椒。犹思藉草过三洞，尚记看花就六桥。

刬地雕戈红日驻，倚天长剑白虹飘。论心北海尊偏洽，握手西园盖未遥。

一水骤萦桐柏梦，万峰俄矗桂林标。桄榔树色浮公座，豆蔻花香扑使轺。

玉管暮挥盈洞壑，金函晨捧接烟霄。长门斗赋惊先达，宣室纡谈误早朝。

十日河梁怀并郁，经时濠濮兴难消。将因索处寻公叔，讵意飞升逐子乔。

斋老白杨情漠漠，阁残玄草意萧萧。中郎典籍悲零乱，太史篇章恨寂寥。

蹻蹑五龙飞帝阙，旌悬双鹤度神飙。胡床瀔水迷秋月，画舸钱塘咽暮潮。

国士中原时自惜，名流东域定谁骄。遗书百代鸣孤愤，大乐千年閟九韶。

潦倒酬知肠寸折，不禁寒雨堕深宵。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。